Csukás István

*Köszöntő rigmusok*

A 80 éves Juhász Ferencnek

A nyolcvan év magasából

nézd, mi lett a világból,

felmutatod a verseket,

mi kimaradt, mind szétesett.

Hová lett a napok váza,

fázó lelkünk csigaháza,

hová tűntek el az évek?

Nem maradt más, csak az ének.

A kiszáradó agysejtek

mélyén van a bűvös rejtek,

az új világ hajnalpírja,

ami ráfér a papírra.

Teremtesz és teremtettél,

múlandó és örök lettél,

költők között kiváltságos,

s mint az Isten, oly magányos.